**Caritas**

Da Den amerikanske Storlogen skulle hedre Thomas Wildey med et monument i Baltimore, valgte man en ruvende søyle - og på toppen av den står Caritas, omgitt av to barn. Dels symboliserer den Ordenens grunnleggende verdi: Kjærlighet, nestekjærlighet, den oppofrende barmhjertighet, og at Thomas Wildey selv personifiserer denne livskvaliteten.

Den kloke svenske Eks Stor Kapellanen Rolf Nordenstam kom med følgende postulat under en gjennomgang av Visdommens grad: «Det fins ingen barmhjertighet. Det fins bare barmhjertige handlinger». Utsagnet utløste mange tanker og refleksjoner: Hva er barmhjertighet? Hva er barmhjertige handlinger?

For meg innebærer barmhjertighet at man våger å la seg følelsesmessig berøre av et annet menneskes vanskelige situasjon. At man betingelsesløst stiller spørsmålet: «Har du det vondt? What can I do for you?» En medfølelse som utløser handling, som trigger ditt eget moralske imperativ.

Jeg husker fra lang tid tilbake et Erik Bye-program med Hortenskvinnen Annie Schau Berntsen, hun som bygde et stort hjelpearbeid i Kina. En kineser omtalte henne på følgende måte: «Annie er to meter høy og en meter bred og har et hjerte større enn kroppen!»

Logene våre kan og skal være arenaer som stimulerer bygging av egen hjertekapasitet, til utvikling av empati og gi øvelse i å ville det gode: å bli bedre og mer menneskekjærlige.

Barmhjertighet handler om ikke å være styrt av egne behov, men av omsorg og innlevelse i andre menneskers liv.

Det kan være litt mindre emosjonelt vanskelig og forpliktende å heller gi penger i julegryta til Frelsesarmeen eller å gi 200 kroner til SOS-barnebyer og TV-aksjonen enn å involvere seg i sine nære medmennesker .

Men mange av utfordringene ligger foran oss i våre respektive loger.

Ordenen hadde i gamle dager varselstegn og nødrop. Hvis et Ordensmedlem hørte dette, var det hennes eller hans plikt å hjelpe. I vår tid har dette liten praktisk betydning. Vi har så mange sosiale innretninger i dagens samfunn at vi har lett for å slå oss til ro med at mennesker i nød allikevel blir fanget opp. Av andre.

En brors rop om hjelp kan skrikes og ropes ut på så mange måter og i flere språk. Den som har behov for hjelp, kan uttrykke behovet gjennom holdningsendringer, gjennom kroppsspråk og i «mellom linjene»-utsagn. Det er ikke lett å tyde slike signaler, og den som har behov for hjelp, har som oftest ikke lett for å gi direkte uttrykk for det. Og som oftest velger mitt kjønn å tie stille om det vi sliter med, det som plager oss - i troen på at det går over, at vi kommer oss gjennom det uten andres hjelp. Ofte klarer vi det. Likefullt er det også i vår midte brødre som sliter. Lengre fravær fra logen kan være ett tegn - uten at det må bli tolket slik at et hvert fravær tyder på at vedkommende strever.

Br OM - spør på hvert møte: «Er noen av logens brødre syke?» Kanskje burde vi utvide dette spørsmålet til «Er noen av logens brødre syke? Har noen av logens brødre det vanskelig?» Ikke for at noen skal reise seg i logesalen og vitne, men mer som et «memento caritas» - en slags nestekjærlighetens og barmhjertighetens huskeregel - for å minne hver og en av oss om vår plikt til å hjelpe og stille opp for vår neste.

Hva bør vi ellers gjøre?

Hver og en av oss kan være lyttende og oppmerksom overfor alle våre ordenssøsken, oppmerksom på de signaler som kommer.

Der vi vet at det faktisk er vanskeligheter, i familielivet og/eller i jobbsammenheng, er det viktig å stille vedkommende spørsmålet: «Jeg vet at du har det vanskelig for tiden - er det noe jeg eller noen andre i logen kan gjøre for deg?» For mange vil det å ha en samtalepartner man har tillit til, være til stor hjelp.

Vi skal møte våre søstre og brødre med en holdning som bl a gjenspeiles i de tre første strofene i Bjørn Eidsvåg vakre ord i «Eg ser»:

 Eg ser at du e trøtt,

 men eg kan ikkje gå alle skrittå for deg,

 du må gå de sjøl, men eg vil gå de med deg.

 Eg ser du har det vondt,

 men eg kan ikkje grina alle tårene for deg,

 du må grina dei sjøl, men eg vil grina med deg.

 Eg ser du vil gi opp,

 men eg kan ikkje leva livet for deg,

 du må leva det sjøl, men eg vil leva med deg.

I andre tilfeller kan det være aktuelt å bygge et nettverk av brødre rundt en bror som sliter, og jeg tror hver enkelt loge kan **gjøre** mye og **bety** enda mer for en som strever i en livskrise. Nettopp gjennom å ta kontakt - med forståelse - og ikke bare én gang. Personlig kjenner jeg tilfeller av brødre som føler motgangen som gedigne nederlag og ikke orker å vise seg i logen lenger. For disse var kanskje logen nettopp det fristedet i tilværelsen som ga dem overskudd og impulser til komme seg gjennom ukene på jobben, i familien. Ved å føle seg - og det med urette - på sett og vis uverdig i forhold til brødrene, uteblir han og mister dermed mange av de impulsene som kunne tent livsgnisten i ham igjen.

Derfor bør vi ha et system i våre loger der vi alle vet og er trygge på at ved å henvende seg til våre OMer, så vil de sørge for at det gjennom en av de eksisterende og dertil egnede nevnder, gis tilbud, f eks fra kompetent hold utenfor logen, eller at det bygges et sosialt nettverk rundt dette Ordensmedlem.

La oss minne hverandre om hva vi også har lovet: «å være taus med alt hva et Ordensmedlem har betrodd meg».

Disse refleksjoner er slettes ikke uttømmende - og det er til dels selvsagt. Dessuten er det en rekke forutsetninger som må ligge til grunn - som at vedkommende selv må ønske vår bistand. Samtidig må det utvikles en grunnleggende trygghet og tillit gjennom det vennskapet vi utvikler **oss-i-mellom** i våre kjære loger i ethvert møte. Det er **et ansvar** for og et krav til oss alle å støtte og være en **forventning** i andre menneskers liv.

Gjennom våre vakre ritualer, symboler og seremonier får vi del i vesentlige verdier og livsvisdom. Men **lærdom** blir dette *ikke* før disse verdier anvendes utenfor dette rommet, utenfor logesalen. Husk broder Nordenstams ord: «Det fins ingen barmhjertighet, bare barmhjertige handling». Så mitt ønske er at hver gang du som logesøster eller logebror hører spørsmålet: «Er noen av logens brødre syke», så skal du tilføye i ditt indre dette Memento Caritas:

«Har noen av mine mine brødre det vanskelig? Hva kan jeg gjøre for dem? »

Slik skal vi møte vår **medmennesker,** også - **det** er i sannhet den flotteste måten å synliggjøre vår Orden på i en stadig kaldere verden.